

LĒMUMS

Ādažos, Ādažu novadā

2025. gada 27. martā **Nr. 101**

**Par biedrības “Garkalnes olimpiskais centrs” projektu** “**Garkalnes ciema sporta festivāls ģimenēm 2025**”

Ādažu novada pašvaldības dome izskatīja biedrības “Garkalnes olimpiskais centrs” (reģ. Nr. 40008243688, juridiskā adrese: Ceriņu iela 18A, Garkalne, Ādažu pagasts, Ādažu novads, LV-2164, (turpmāk - Iesniedzējs)) 2025. gada 20. februāra pieteikumu (Nr. ĀNP/1-11-1/25/1212) iniciatīvu projektam “Garkalnes ciema sporta festivāls ģimenēm 2025” (turpmāk – Projekts) finansējuma saņemšanai saskaņā ar pašvaldības 2023. gada 24. maija nolikumu Nr. 11 “Iniciatīvas projektu finansēšanas kārtība Ādažu novada pašvaldībā” (turpmāk – Nolikums).

Projekta mērķis ir veicināt iedzīvotāju socializēšanos, organizējot muzikālo priekšnesumu Garkalnes sporta festivāla ģimenēm ietvaros, tādejādi veicinot jauniešu, pieaugušo un senioru interesi par aktīvu un veselīgu kopā pavadīšanas laiku. Pasākuma īstenošanas laiks ir paredzēts no 2025. gada 1. jūlija līdz 31. jūlijam.

Pasākumā plānoti 50-70 dalībnieki un Garkalnes ciema iedzīvotāji vecumā no 15 līdz 75 gadiem.

Projekta kopējais finansējums ir 2000 *euro* (t.sk. pašvaldības finansējums 1800 *euro* un Iesniedzēja finansējums 200 *euro*). Projekta tāme ietver šādus izdevumus:

|  |  |  |  |  |  |
| --- | --- | --- | --- | --- | --- |
| **Nr.** | **Izmaksu nosaukums** | **Vienas vienības cena (*euro*)** | **KOPĒJAIS finansējums (*euro*)** | **Pašu un cits finansējums (*euro*)** | **Domes finansējums (*euro*)** |
| 1. | Atlīdzība mūziķiem / muzikantiem | 1500  | 1500 | 150 | 1350 |
| 2. | Materiāli pasākuma vietas noformēšanai | 500 | 500 | 50 | 450 |
| **KOPĀ (t.sk., nodokļi):** | **2000** | **200** | **1800** |

Ņemot vērā, ka pasākuma sporta aktivitātēm paredzēts finansējums 2500 *euro* apmērā Sporta nodaļas 2025. gada budžetā, projekta tāmē atspoguļots tikai pasākuma socializēšanās sadaļai pieprasītais pašvaldības līdzfinansējums 1800 *euro*.

Centrālās pārvaldes Attīstības un projektu nodaļa veica Projekta atbilstības izvērtēšanu domes noteiktajā kārtībā, un secināja, ka Projekts ir ieguvis 22 punktus (no 26), kā arī, ka tā norises un izdevumi atbilst Projekta mērķim.

Projekts atbilst Ādažu novada Attīstības programmai (2021.-2027.) vidējā termiņa prioritātes “VTP12 Iedzīvotāju dzīves stabilitāte un drošība” uzdevumam “U12.1.2. Veicināt NVO un citu iestāžu darbību veselīga dzīvesveida un ģimenes vērtību popularizēšanā un pašvaldības politikas veidošanā bērnu un ģimenes jomā” un “VTP10 Sporta aktivitāšu pieejamība un daudzveidība” (uzdevums U10.3.2 “Rīkot sporta pasākumus”).

Pamatojoties uz Pašvaldību likuma 5. panta pirmo daļu, Nolikuma 67. punktu, kā arī Izglītības, kultūras, sporta un sociālās komitejas 05.03.2025. atzinumu, Ādažu novada pašvaldības dome

**NOLEMJ:**

1. Atbalstīt biedrības “Garkalnes olimpiskais centrs” projektu “Garkalnes ciema sporta festivāls ģimenēm 2025” un piešķirt tai pašvaldības līdzfinansējumu 2000,00 *euro* (divi tūkstoši *euro*).
2. Pašvaldības Centrālās pārvaldes Juridiskajai un iepirkumu nodaļai viena mēneša laikā pēc šī lēmuma pieņemšanas sagatavot līguma projektu 1. punkta izpildei, nosakot pienākumu biedrības “Garkalnes olimpiskais centrs” ne vēlāk, kā viena mēneša laikā no projekta pabeigšanas dienas iesniegt pašvaldībai atskaiti par līdzfinansējuma izlietošanu.
3. Pašvaldības izpilddirektoram parakstīt 2. punktā noteikto līgumu.
4. Pašvaldības Centrālās pārvaldes Attīstības un projektu nodaļai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU